
RAPORT  COMUN
asupra propunerii legislative pentru modificarea şi completarea articolului 161 alineatul (2) din Legea nr.19 din 17 martie 2000 privind sistemul public de pensii şi alte drepturi de asigurări sociale şi propunerii legislative pentru modificarea art.161 alin.(2) din Legea nr.19/2000 privind sistemul public de pensii şi alte drepturi de asigurări sociale
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii rapoartelor, cu propunerea legislativă pentru modificarea şi completarea articolului 161 alineatul (2) din Legea nr.19 din 17 martie 2000 privind sistemul public de pensii şi alte drepturi de asigurări sociale (Pl.x 830), respectiv cu propunerea legislativă pentru modificarea art.161 alin.(2) din Legea nr.19/2000 privind sistemul public de pensii şi alte drepturi de asigurări sociale (Pl.x 835), trimise cu adresele nr. Pl.x 830, respectiv Pl.x 835 din 8 noiembrie 2006.

La întocmirea prezentului raport, în conformitate cu prevederile art.68 din Regulamentul Camerei Deputaţilor, Comisia a avut în vedere: 
· Avizele negative ale Consiliului Economic şi Social (nr.1150/2006, respectiv nr.1337/2006) 
· Avizele favorabile ale Consiliului Legislativ (nr.678/2006, respectiv nr.805/2006)

· Avizele negative ale Comisiei juridice, de disciplină şi imunităţi (nr.31/1318/29.11.2006, respectiv nr.31/1323/22.11.2006)

· Avizele favorabile ale Comisiei pentru drepturile omului, culte şi problemele minorităţilor naţionale (nr.25/934/30.11.2006, respectiv nr.25/932/30.11.2006)
· punctele de vedere negative ale Guvernului (nr.1851/14.06.2006, respectiv nr.1887/15.06.2006).
Propunerile legislative au ca obiect de reglementare modificarea şi completarea art.161 alin.(2) din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare.
Comisia propune Plenului Camerei Deputaţilor respingerea iniţiativelor legislative din următoarele considerente:

a) procedurile propuse de iniţiatori nu sunt fezabile deoarece vizează în general perioade anterioare anului 1960 pentru care nu există date statistice care să poată asigura stabilirea echivalentelor salariilor funcţiilor deţinute sau date statistice referitoare la salariile medii pe ramuri de activitate, cu atât mai mult cu cât nu exista un cadru legislativ unitar privind salarizarea;
b) în lipsa unor reglementări şi a unor date statistice, soluţiile propuse ar necesita, pentru aplicare, adoptarea unor măsuri arbitrare greu de fundamentat juridic, de natură a genera nemulţumiri şi dezechilibre;

c) pe lângă aceste considerente, nu trebuie neglijat faptul că, astfel de măsuri ar conduce în mod automat la creşterea punctajului mediu anual deoarece nici una dintre persoanele aflate în astfel de situaţii nu ar fi interesate să procure dovezi cu privire la salarii;
d) promovarea acestor propuneri presupune efectuarea de cheltuieli care ar afecta echilibrul bugetar. Faţă de acest aspect, menţionăm că iniţiativele legislative nu îndeplinesc cerinţele impuse de prevederile art.138 alin.(5) din Constituţia României, res pectiv de art.15 din Legea nr.500/2002 privind finanţele publice, potrivit cărora nici o cheltuială bugetară nu poate fi aprobată fără stabilirea sursei de finanţare.
2. Propunerile legislative fac parte din categoria legilor organice, conform prevederilor art.73 alin.(3) din Constituţia României, republicată.

3. La dezbateri au participat, în conformitate cu prevederile art.55 din Regulamentul Camerei Deputaţilor, republicat:
· d-l Mihai Şeitan, Preşedintele Casei Naţionale de Pensii şi Alte Drepturi de Asigurări Sociale

· d-na Georgeta Bratu – director, Ministerul Muncii, Solidarităţii Sociale şi Familiei

· d-na Gabriela Mateescu – şef serviciu, Ministerul Muncii, Solidarităţii Sociale şi Familiei
· d-na Cecilia Sebe – consilier, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 7 voturi pentru şi 4 abţineri.
5. Propunerile legislative a fost respinse de Senat în şedinţa din 01.11.2006.
6. Camera Deputaţilor este Cameră decizională pentru ambele propuneri legislative, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterilor în şedinţa din 6 decembrie 2006, Comisia propune respingerea  iniţiativelor legislative.

